google/wiki40b huggingface dataset:
La Sagrada Familia

Συνεργασίες

Στον δίσκο συμμετέχει ο TNS στα τραγούδια 12 Παρά, Γυναίκες, Ο Δρόμος Που Ζω, Γλώσσα Μεγάλη και Δεν Υπάρχουν Λέξεις, ο Ominus στα τραγούδια Ένοχος και Δυνάμωσε Το, ο Ισορροπιστής των Νέβμα στα τραγούδια Ζήσε και Πόσο Μα..κας, ο Αλέξης Δέλτα των Νέβμα στο τραγούδι Γυναίκες, οι Νέβμα στο τραγούδι Γελάω Με Σένα, ο Τάκι Τσαν, τότε γνωστός ως Παιδί Θαύμα, και ο DJ The Boy στο τραγούδι Γλώσσα Μεγάλη, η Κατερίνα Μουτσάτσου στο τραγούδι Λίγο Ακόμα και ο G.U.R.U. των Gang Starr στο Αυτή Τη Ζωή. Η μουσική παραγωγή του δίσκου έγινε από τον DJ S, τους Goin' Through, τον DJ Rico των Νέβμα και τον DJ Alx. Ο δίσκος ηχογραφήθηκε στο Prisma Studio, στο Horizon Studio και στα Unique Studios. Υπεύθυνος παραγωγής ήταν ο Μιχάλης Παπαθανασίου, ο οποίος έκανε και την μίξη. Υπεύθυνος φωτογραφίας ήταν ο Γιάννης Οικονομόπουλος και το artwork επιμελήθηκε ο Αλέξης Δέλτα των Νέβμα. Λίγο καιρό αργότερα, κυκλοφόρησε η Golden Edition του δίσκου.
Καρναβάλι της Σάντα Κρουθ της Τενερίφης

To Kαρναβάλι της Σάντα Κρουθ ντε Τενερίφε είναι μια από τις μεγαλύτερες αποκριάτικες εκδηλώσεις του κόσμου και θεωρείται η δεύτερη μεγαλύτερη στον κόσμο μετά το καρναβάλι του Ρίο ντε Τζανέιρο (Βραζιλία).
Το καρναβάλι παρακολουθούν περίπου ένα εκατομμύριο άνθρωποι ετησίως. Χιλιάδες άνθρωποι ξεχύνονται στους δρόμους για να γιορτάσουν το καρναβάλι κάθε χρόνο για μια εβδομάδα. Το 1980 ανακηρύχθηκε ένα φεστιβάλ διεθνούς τουριστικού ενδιαφέροντος και το 2000 η πόλη ονομάστηκε η "παγκόσμια πρωτεύουσα του καρναβαλιού". Σήμερα, το Kαρναβάλι της Σάντα Κρουθ της Τενερίφης φιλοδοξεί να γίνει ένα Μνημείο Παγκόσμιας Κληρονομιάς.
Χιλιάδες άνθρωποι συρρέουν στους δρόμους μεταμφιεσμένοι. Οι τοπικές ομάδες χορού, οι εθνοτικές ρυθμούς και Καραϊβική ηχεί ηλεκτρονική μουσική όλο το βράδυ του φεστιβάλ. Φιλοξενεί διάφορες εκδηλώσεις, η κυριότερη των οποίων είναι η εκλογή της βασίλισσας του Καρναβαλιού καθώς και παρελάσεις με διακοσμημένα άρματα στους δρόμους της πόλης.
Εαρινή Συμφωνία

Περιγραφή

Στην Εαρινή Συμφωνία απεικονίζονται αιθέριες και αγγελικές μορφές, κάποιες από τις οποίες παρουσιάζονται να παίζουν βιολί και άρπα. Φαίνονται να είναι ταυτόχρονα και άυλες αλλά και ανθρώπινες. Οι δεκάδες αυτές οπτασίες, μεταξύ τους και νεαρές μορφές, κατευθύνονται από την ομίχλη προς στο εύφορο έδαφος. Ο ουρανός και η γη δείχνουν να ενώνονται, με σκοπό την αναγέννηση της φύσης.

Συμβολισμός

Ο πίνακας, με τις αέρινες φιγούρες και τη μουσική υπότασή του, αναδεικνύει τη μεγαλειότητα της Άνοιξης και την αναγέννησης της φύσης.

Ιστορία

Η Εαρινή Συμφωνία αρχικά εκτέθηκε στο Γερμανικό Τμήμα της Έκθεσης του Παρισιού, ενώ έπειτα αποκτήθηκε από τη Νέα Πινακοθήκη του Μονάχου, στα υπόγεια της οποίας έπαθε σημαντικές φθορές. Υπό άγνωατες συνθήκες, βρέθηκε αργότερα στη Μασσαλία, και αγοράστηκε εκεί από τον Αντώνη Μπενάκη, ο οποίος τη χάρισε στην Εθνική Πινακοθήκη της Αθήνας.
Αψίδα του Θριάμβου (Μονπελιέ)

Γενικότητες, διαστάσεις

Η κατασκευή του κτίσματος αυτού κόστισε συνολικά 11.850 λίβρες στην πόλη.
Κατασκευασμένο σε ένα από τα υψηλότερα σημεία της πόλης σε υψόμετρο 52 μέτρων, προσέφερε πρόσβαση στο Πουί ντ'Αρκινέλ, το « πετρώστροτο » σημείο της πόλης, γνωστό ως Πεϊρού. Πριν από την κατασκευή του, μια κατακορύφως αιρόμενη γέφυρα έδινε την δυνατότητα περάσματος ενός χάσματος που χώριζε τα τείχη από την « περιτοιχισμένη κοινότητα ». Σήμερα υπάρχει πέτρινη γέφυρα μήκους 28 μέτρων που έχει πάρει την θέση της προαναφερθείσας. 
Αν και μικρότερη της Πορτ Σαιν-Μαρτέν στο Παρίσι, έχει, ωστόσο, ύψος 15 μέτρων και μήκος 18 μέτρων. Το περιστήλιό της έχει άνοιγμα 4.70 μέτρων και ύψος 7 μέτρων. Χρειάστηκε για την κατασκευή του η εξόρυξη περισσότερων από 120 m³ πέτρας, με τα περισσότερα εξ αυτών να προέρχονται από τους θαμνότοπους, κυρίως τα λατομεία, στα περίχωρα του Μονπελιέ με κυριότερα αυτά των Πινιάν, Σαιν-Ζαν-ντε-Βεντάς, Ποντρ ή ακόμη το Σαιν-Ζενιέ ντε Μουργκ.

Υπογραφή

Αυτή η Αψίδα Θριάμβου φέρει την ακόλουθη επιγραφή :  
« Ludovico magno LXXII annos regnante dissociatis repressis conciliatis gentibus quatuor decennali bello conjuratis pax terra marique parta 1715 », κάτι που μεταφράζεται ακολούθως : « Ο Λουδοβίκος ο Μέγας, του οποίου η βασιλεία διήρκεσε 72 χρόνια, έφερε την ειρήνη σε στεριά και θάλασσα αφού διαχωρίστηκε, αυτοσυγκρατήθηκε και συμπορεύτηκε με συμμαχικούς λαούς σε έναν πόλεμο διάρκειας σαράντα ετών ».
Σημειώνεται η παρουσία 4 μεταλλίων αλληγορικών στην δόξα του "Μεγάλου" Βασιλιά, μεταξύ των οποίων κι αυτό που αναπαριστά την ανάκληση του Εδίκτου της Νάντης (το οποίο είχε εξασφαλίσει ορισμένες θρησκευτικές ελευθερίες στους Προτεστάντες μεταξύ 1598 και 1685, ενώ στη συνέχεια καταργήθηκε), τραγικό περιστατικό και ιδιαιτέρως επίπονο τόσο σε τοπικό όσο και σε εθνικό επίπεδο.
Californication (τραγούδι)

Πληροφορίες τραγουδιού

Το τραγούδι αναφέρεται κυρίως στην σκοτεινή πλευρά του Χόλιγουντ. Το τραγούδι ξεκινάει με τον εξής στίχο: «Κατάσκοποι-μέντιουμ από την Κίνα προσπαθούν να κλέψουν την αγαλλίαση του μυαλού σου». Ο τραγουδιστής του συγκροτήματος, Άντονυ Κιέντις, δηλώνει στο βιβλίο του «Scar Tissue» ότι εμπνεύστηκε το στίχο όταν είχε πάει στη Νέα Ζηλανδία και άκουσε μια γυναίκα στον δρόμο να ισχυρίζεται πως υπάρχουν κατάσκοποι-μέντιουμ στην Κίνα. Το κομμάτι ακόμα αναφέρεται για την παρακμή των Δυτικών Κοινωνιών («είναι η άκρη του κόσμου και όλου του δυτικού πολιτισμού») και για άλλα θέματα όπως η πορνογραφία («σκληρό-μαλακό πορνό»), η πλαστική χειρουργική («πλήρωσε καλά τον χειρούργο σου, για να σου λύσει το ξόρκι των γηρατειών»). Ακόμη κάνει μερικές αναφορές στην ποπ κουλτούρα, συμπεριλαμβανομένων των τραγουδιστών Κερτ Κομπέιν των Nirvana και Ντέιβιντ Μπάουι («Κομπέιν, μπορείς να ακούσεις τις σφαίρες που ερμηνεύουν τραγούδια από το άλμπουμ (του Μπάουι) Station to Station;»), το έπος των Star Wars («kαι ο Alderaan (φανταστικός πλανήτης στην ταινία) δεν είναι πολύ μακριά») και τη σειρά Star Trek («το σύμπαν μπορεί να είναι το τελευταίο σύνορο, αλλά έχει φτιαχτεί σε ένα υπόγειο στο Χόλιγουντ»). Ο στίχος «Πρωτότοκος μονόκερος/σκληρό-μαλακό πορνό» αναφέρεται στην Ντόροθι Στράττεν. Ήταν πρωτότοκη κόρη και υπάρχει αναφορά για αυτήν στο βιβλίο «Η Δολοφονία ενός Μονόκερου».
Ο κιθαρίστας Τζον Φρουσάντε ηχογράφησε αυτό το τραγούδι, καθώς και το «Otherside» με μια Gretsch (κατασκευαστής μουσικών οργάνων), άσπρη κιθάρα-αντίκα της εταιρίας Falcon, και έπαιζε με τη συγκεκριμένη σε όλα τα live μέχρι το 2006, όποτε και την αντικατέστησε με την πάλι κιθάρα-αντίκα Fender Stratocaster (κιθάρα σχεδιασμένη το 1954 από τον Λίο Φέντερ και κατασκευασμένη από την εταιρία Fender).
Ο τραγουδιστής του συγκροτήματος, Άντονυ Κιέντις, δηλώνει στο βιβλίο του «Scar Tissue» πως το συγκρότημα δυσκολεύτηκε πολύ, ώστε να «συναρμολογήσει» το συγκεκριμένο κομμάτι. Παρόλο που ο Κιέντις είχε γράψει μερικούς από τούς πιο ωραίους στίχους που είχε γράψει ποτέ, το συγκρότημα δεν μπορούσε να βρει τον τρόπο να ενορχηστρώσει το κομμάτι. Εφόσον δεν το κατάφερναν, ήταν έτοιμοι να τελειώσουν το άλμπουμ χωρίς αυτό το τραγούδι, όταν μια μέρα ο Φρουσάντε όρμησε στο στούντιο αναφωνώντας πως «το είχε». Έπαιξε το κομμάτι όπως το είχε φανταστεί και τελικά το κομμάτι από το «συρτάρι» βρέθηκε ψηλά στη λίστα των καλύτερων τραγουδιών που έφτιαξε ποτέ το συγκρότημα.
Στο άλμπουμ των Red Hot Chili Peppers «Greatest Hits» το τραγούδι εμφανίζεται σε διαφορετική εκδοχή. Αξιοσημείωτα, το πρώτο ρεφρέν του τραγουδιού έχει ελάχιστα επιμηκυνθεί. Ο λόγος αυτής της αλλαγής είναι άγνωστος.(Ανδρέας Δοξάτος, 2001), σελ. 123.xx
Γ΄ κατηγορία ποδοσφαίρου ανδρών Κύπρου 1992-93

Σύστημα διεξαγωγής

Στο πρωτάθλημα της Γ΄ κατηγορία την περίοδο 1992-93 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς.
Η πρωταθλήτρια ομάδα και η ομάδα που τερμάτισε στη δεύτερη θέση προβιβάστηκαν στην Β΄ κατηγορία 1993–94. Η τρίτη στη βαθμολογία ομάδα έδωσε μπαράζ με τη 12η ομάδα του πρωταθλήματος Β΄ κατηγορία 1992-93, με τη νικήτρια να συμμετέχει στην Β΄ κατηγορία 1993-94 και την ηττημένη στη Γ΄ κατηγορία 1993-94. Οι τρεις τελευταίες ομάδες υποβιβάστηκαν στη Δ΄ κατηγορία 1993–94.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Μπαράζ

Ο Τσαγγάρης έδωσε αγώνες μπαράζ με τη 12η ομάδα του πρωταθλήματος Β΄ Κατηγορίας, Ονήσιλο Σωτήρας. Το πρώτο παιχνίδι έγινε στην έδρα του Ονήσιλου με τη γηπεδούχο ομάδα να κερδίζει με 3-0. Ο επαναληπτικός έγινε στο Πελένδρι. Το παιχνίδι διακόπηκε ενώ το σκορ ήταν 2-0 υπέρ του Τσαγγάρη, λόγω επεισοδίων εις βάρος του διαιτητή όταν σφύριξε πέναλτι υπέρ του Ονήσιλου. Η Δικαστική Επιτροπή της ΚΟΠ κατακύρωσε τον αγώνα υπέρ του Ονήσιλου με 2-0. Έτσι, ο Ονήσιλος παρέμεινε στη Β΄ κατηγορία και ο Τσαγγάρης συνέχισε στη Γ΄ κατηγορία.
Οθωμανική εισβολή στη Μάνη (1815)

Προεόρτια

Παρόλο που η δύναμη της Οικογένειας των Γρηγοράκηδων είχε ελλατωθεί, συνέχιζαν να προκαλούν προβλήματα στους Οθωμανούς και διέθεταν μεγάλη επιρροή στους Μανιάτες, ενώ ο Αντώνιος Γρηγοράκης, είχε γίνει Μπέης της Μάνης. Ο Καπουδάν Πασάς, αποφάσισε να τιμωρήσει την οικογένεια Γρηγοράκη. Οι Οθωμανοί, σχεδίασαν να επιτεθούν στο Σκουτάρι, που ήταν η πατρίδα των Γρηγοράκηδων και το δεύτερο πιο δημοφιλές καταφύγιο πειρατών, μετά το Οίτυλο. Ο Καπουδάν πασάς, γνώριζε πως αν καταλάβει το Σκουτάρι, θα μπορούσε να εξαλείψει και την πειρατεία. Έτσι, συγκέντρωσε μία ομάδα Τουρκαλβανών και δημιούργησε έναν μικρό στόλο προκειμένου να επιτεθεί.

Εισβολή

Οι Σκουταριώτες, δεν είχαν λάβει προειδοποίηση για την εισβολή τον Οθωμανών, έως ότου τους είδαν να πλησιάζουν στο λιμάνι. Τότε, οι άνδρες συγκέντρωσαν τα όπλα τους και κάτω από τις διαταγές του μπέη Θεόδωρου Γρηγοράκη, συγκεντρώθηκαν στην ακτή. Έτσι, όταν οι Οθωμανοί αποβιβάστηκαν, οι Μανιάτες τους επιτέθηκαν, με αποτέλεσμα οι Οθωμανοί να ηττηθούν και να επιστρέψουν στα πλοία τους. Κατά τη διάρκεια της μάχης, 115 Οθωμανοί σκοτώθηκαν και 30 Μανιάτες. Στον χώρο της μάχης, υπάρχει σήμερα μία αναμνηστική πλάκα για τη νίκη των Μανιατών.

Συνέπειες

Αυτή, ήταν η τελευταία εισβολή των Οθωμανών στη Μάνη. Το 1821, η Μάνη κήρυξε Επανάσταση και το 1826, ο Ιμπραήμ Πασάς, εισέβαλε στη Μάνη, αλλά αποκρούστηκε από τις δυνάμεις του Πετρόμπεη Μαυρομιχάλη κατά τη Μάχη της Βέργας.
Ενιαίον Κόμμα

Ιστορικό

Το κόμμα, που προήλθε από το Πατριωτικόν Μέτωπον, ιδρύθηκε το 1969 από τον Γλαύκο Κληρίδη στις 5 Φεβρουαρίου 1969.
Στις βουλευτικές εκλογές του 1970 αναδείχθηκε πρώτο κόμμα στη Βουλή των Αντιπροσώπων με 15 έδρες, παρά το γεγονός ότι ήταν δεύτερο σε απόλυτο αριθμό ψήφων. Αυτό συνέβη λόγω του πλειοψηφικού εκλογικού συστήματος που διενεργήθηκαν οι εκλογές.
Το κόμμα δε συμμετείχε σε άλλες εκλογές. Ο Γλαύκος Κληρίδης προχώρησε στην ίδρυση του φιλο-δυτικού Δημοκρατικού Συναγερμού, πριν από τις εκλογές του 1976, ενώ ο Σπύρος Κυπριανού ίδρυσε το φιλό-μακαριακό Δημοκρατικό Κόμμα.
Φιόντορ του Κιέβου

Βιογραφία

Ήταν γιος τού Μπουτβύντας. Αδέλφια του ήταν οι Βυτένις, Γκεντιμίνας, Μαργκίρις και Βαΐνιους. Λίγα γνωρίζουμε για τη ζωή του. 
Ο Γκεντιμίνας στις αρχές της δεκαετίας τού 1320 νίκησε στη μάχη τού Ίρπεν ποταμού, έναντι τού Στανισλάβ του Κιέβου και κατέλαβε την πόλη. Οι Τάταροι, που επίσης διεκδικούσαν την πόλη, έκαναν αντίποινα το 1324-25. Τα Λιθουανικά Χρονικά αναφέρουν, ότι ο Γκεντιμίνας εγκατέστησε υπεύθυνο τον Αλγκιμάντας, γιο τού Μινντάουτας από τον Οίκο των Ολσχάνσκι. Ορισμένοι ισχυρίστηκαν, ότι το Αλγκιμάντας είναι παγανιστικό όνομα τού Φιόντορ, αλλά αυτό αναιρείται, από το ότι ο Αλγκιμάντας βαπτίστηκε Μιχαήλ.
Το 1331 ο Βασίλι Καλίκα, που μόλις είχε χειροτονηθεί αρχιεπίσκοπος τού Νόβγκοροντ, ταξίδευσε από το Βολοντυμύρ-Βολύνσκυι στο Μεγάλο Νόβγκοροντ. Καθ' οδόν τον σταμάτησε ο Φιόντορ δούκας τού Κιέβου -που είχε αναλάβει την είσπραξη των φόρων από τους Τατάρους- με 50 άνδρες. Αυτή η αναφορά οδηγεί τους ιστορικούς, στο ότι ο Λιθουανός ηγεμόνας τού Κιέβου έπρεπε να πληρώνει φόρο υποτέλειας στους Τατάρους. Το 1362 στη μάχη των Γαλάζιων Νερών οι Λιθουανοί απέκτησαν πλήρη έλεγχο της πόλης. Κατά το Χρονικό Γκουστυνσκάγια, μετά τη μάχη, ο Φιοντόρ αντικαταστάθηκε ως δούκας τού Κιέβου από τον μικρανιψιό του Βλαντίμιρ, γιο τού Αλγκίρντας (γιού τού Γκεντιμίνας).
Για πολύ καιρό οι λόγιοι υπέθεταν, ότι ο Φιόντορ είχε καταγωγή από τους Ρουρικίδες και ήταν απόγονος τού Ολέγκ Α΄ πρίγκιπα τού Τσέρνιγοβ, λόγω τού Χριστιανικού ονόματος. Ωστόσο το 1916 ο Ρώσος ιστορικός Μιχαήλ Πρίσελκοβ εξέδωσε τον Κατάλογο ιδιοκτησιών τού Θεογνώστου μητροπολίτη της Μόσχας. Το αρχικό έργο, που συντάχθηκε το 1331, αναφέρει δύο αργυρά κύπελλα, τα οποία δόθηκαν στον Θεόγνωστο από τον Φιοντόρ, αδελφό τού Γκεντιμίνας· οι ιστορικοί της εποχής μας συμφωνούν, ότι ο Φιόντορ από τον Κατάλογο είναι ο Φιόντορ δούκας τού Κιέβου. Δεν έχουμε άλλες ενδείξεις για την οικογένειά του.
Χάροου (Λονδίνο)

Ετυμολογία

Το όνομα του Χάροου προέρχεται από τη λέξη hearg που σημαίνει «(ειδωλολατρικός) ναός» στα αρχαία Αγγλικά. Ο ναός αυτός βρισκόταν πιθανώς στον λόφο του Χάροου, εκεί που σήμερα βρίσκεται εκκλησία.

Δημογραφικά στοιχεία

Κατά την απογραφή του 2011, η ενορία του Γκρίνχιλ (που περιλαμβάνει το μεγαλύτερο μέρος του κέντρου) αποτελούνταν από 42% λευκούς (26% Βρετανούς, 13% άλλους και 3% Ιρλανδούς), 26% Ινδούς και 9% Ασιάτες άλλων εθνικοτήτων. Η ενορία του Γουέστ Χάροου (δυτικά από το κέντρο) αποτελούνταν από 44% λευκούς (32% Βρετανούς, 8% άλλους και 4% Ιρλανδούς), 23% Ινδούς και 12% Ασιάτες άλλων εθνικοτήτων. Επίσης, η ενορία Χέντστοουν Σάουθ (βορειοδυτικά από το κέντρο), ήταν 43% λευκοί (31% Βρετανοί, 9% άλλοι και 3% Ιρλανδοί), 24% Ινδοί και 9% Ασιάτες άλλων εθνικοτήτων. Στην ενορία του Χάροου ον δε Χιλ ήταν 47% λευκοί (34% Βρετανοί, 10% άλλοι και 3% Ιρλανδοί), 19% Ινδοί και 12% Ασιάτες άλλων εθνικοτήτων.

Οικονομία και εκπαίδευση

Στις σημαντικότερες επιχειρήσεις που έχουν την έδρα τους στην περιοχή συγκαταλέγονται οι εξής: η Kodak Alaris, το Βασιλικό Εθνικό Ορθοπεδικό Νοσοκομείο και η Ladbrokes.
Στο Χάροου βρίσκεται μεγάλη πανεπιστημιούπολη του Πανεπιστημίου του Γουεστμίνστερ, ενώ τα παλαιότερα σχολεία δευτεροβάθμιας εκπαίδευσης στην περιοχή είναι η Σχολή του Χάροου και το Λύκειο του Χάροου.

Αθλητισμός

Στην περιοχή έχει την έδρα της μία ομάδα ποδοσφαίρου με όνομα Χάροου Μπόροου, η οποία αγωνίζεται στο περιφερειακό πρωτάθλημα Isthmian League.
Στο Χάροου γεννήθηκε ο ποδοσφαιριστής της Έβερτον Θίο Γουόλκοτ.

Μεταφορές

Η περιοχή εξυπηρετείται με δρομολόγια του Υπόγειου Σιδηροδρόμου του Λονδίνου, του Υπέργειου Σιδηροδρόμου του Λονδίνου και των Εθνικών Σιδηροδρόμων, μέσα από πληθώρα σταθμών. Επίσης υπάρχουν πολυάριθμες γραμμές λεωφορείων.
Ξερός

Τοποθεσία

Στα δυτικά συνορεύει με τους Σόλους, στα νότια με τη Λεύκα και στα ανατολικά με το Περιστερωνάρι. Το βόρειο τμήμα της διοικητικής του έκτασης είναι παραθαλάσσιο.
Το Παρόν

Το Παρόν (ή Το Παρόν της Κυριακής) είναι εβδομαδιαία εφημερίδα που εκδίδεται στην Αθήνα κάθε Κυριακή και κυκλοφορεί πανελλαδικά. Εκδότης - διευθυντής είναι ο δημοσιογράφος Μάκης Κουρής.
Νικόλαος Κούρσουλας

Βιογραφικά στοιχεία

Γεννήθηκε στη Ζάκυνθο από γονείς ευπατρίδες που είχαν μεταναστεύσει από το ομώνυμο Δαλματικό νησί. Πήγε σχολείο στην πατρίδα του και μετά τον έστειλαν οι γονείς του στην Ιταλία, όπου έγινε τρόφιμος του σπουδαστηρίου του Αγίου Αθανασίου στη Ρώμη. Σπούδασε φιλοσοφία και θεολογία και αναγορεύτηκε διδάκτωρ της θεολογίας και της φιλολογίας το 1625.
Μετά από την Ρώμη ήλθε στην Πάντοβα για να σπουδάσει και νομικά. Επέστρεψε στην Ζάκυνθο και έγινε μοναχός στο μοναστήρι των Στροφάδων. Χειροτονήθηκε ιερέας στην Κεφαλλονιά και ο τότε αρχιεπίσκοπος Μεταξάς τον διόρισε αρχιερατικό επίτροπο στην Ζάκυνθο το 1630. Ένα χρόνο αργότερα το αξίωμά του καταργήθηκε, και ο Κουρσούλας αναγκάστηκε να αποδημήσει στην Αλεξάνδρεια. Επέστρεψε στην πατρίδα του, όπου και επιδόθηκε στην μελέτη και συγγραφή θεολογικών πραγματιών. Το έτος 1646 ο Κούρσουλας έθεσε υποψηφιότητα διαδοχής του αποθανόντως Νικόδημου Μεταξά και καταψηφίστηκε παίρνοντας δώδεκα ψήφους υπέρ και 198 ψήφους κατά. Αποσύρθηκε στον Άθωνα και έζησε μοναχικά μέχρι τον θάνατό του το έτος 1652.
Αστεροειδές πολύγωνο

Εκφυλισμένα κανονικά αστεροειδή πολύγωνα

Αν οι αριθμοί p και q δεν είναι σχετικά πρώτοι, το εκφυλισμένο πολύγωνο που παράγουν θα είναι αποτέλεσμα κορυφών και ακμών που συμπίπτουν. Για παράδειγμα το {6/2} θα εμφανιστεί ως ένα τρίγωνο, αλλά μπορεί να επισημανθεί με δύο σύνολα κορυφών 1-6. Αυτά δεν θα πρέπει να θεωρηθούν ως δύο επικαλυπτόμενα τρίγωνα, αλλά ως διπλό τύλιγμα ενός ενιαίου unicursal εξαγώνου.
Επωδή

Η επωδή ανήκει στη λαϊκή λογοτεχνία και είναι κείμενο μικρής έκτασης με σοβαρό περιεχόμενο που διατυπώνεται με ασάφεια. Η επωδή είναι ηθελημένα ασαφής, γιατί εξυπηρετεί κατά βάθος ένα διάλογο που ανοίγει ο άνθρωπος με τον πάνω και πέραν των αισθήσεων κόσμο και γι αυτό διατυπώνεται κατά κάποιον τρόπο στη γλώσσα της άλλης πλευράς.
Η γλώσσα της επωδής γίνεται μυστική και μυστηριώδης, χαρακτηριστικά που επιτείνονται από το γεγονός ότι δεν κοινοποιείται από εκείνον που την χρησιμοποιεί ( καθώς η κοινοποίηση διαλύει το μαγικό στοιχείο, καθιστά την επωδή, το ξόρκι άχρηστη ). Η επωδή υπηρετεί τα μέλη της κοινότητος ως μέσο και όργανο επίτευξης ορισμένων σκοπών: για θεραπεία από ασθένειες, για τον έρωτα, για την πρόκληση βροχής σε περίοδο ξηρασίας κ.α.
Συνώνυμα: ξόρκι, μαγγανεία, γητειά.
Νόμος της ταχύτητας

Ο νόμος της ταχύτητας αναφέρεται στην εξάρτηση της ταχύτητας μιας χημικής αντίδρασης από τις συγκεντρώσεις των προϊόντων και των αντιδρώντων της χημικής αντίδρασης.
Η ταχύτητα χημικής αντίδρασης είναι το μέγεθος που εκφράζει πόσο γρήγορα γίνεται μια χημική αντίδραση. Σε μία χημική αντίδραση ορίζονται τόσες ταχύτητες, όσα και τα αντιδρώντα και τα προϊόντα της αντίδρασης. Η ταχύτητα κατανάλωσης ενός αντιδρώντος ή σχηματισμού ενός προϊόντος ορίζεται ως ο ρυθμός μεταβολής της συγκέντρωσής του.
Οι ταχύτητες σχηματισμού και κατανάλωσης είναι ανάλογες μεταξύ τους. Κάθε μόριο προϊόντος που σχηματίζεται προϋποθέτει συγκεκριμένο αριθμό μορίων αντιδρώντων, όπως συνοδεύεται από συγκεκριμένο αριθμό μορίων των άλλων προϊόντων που σχηματίζονται. Για παράδειγμα στη χημική αντίδραση  ένα μόριο οξυγόνου για να καταναλωθεί προϋποθέτει την κατανάλωση δύο μορίων υδρογόνου και την παραγωγή δύο μορίων νερού. Έτσι, υποχρεωτικά ο ρυθμός μεταβολλής της συγκέντρωσης του οξυγόνου είναι μισός από το ρυθμό μεταβολλής της συγκέντρωσης του υδρογόνου και μισός κατά μέτρο του ρυθμού σχηματισμού του νερού. Οι ταχύτητες κατανάλωσης των αντιδρώντων είναι αρνητικοί, γιατί οι συγκεντρώσεις τους μειώνονται, ενώ οι ρυθμοί παραγωγής των προϊόντων είναι θετικοί, γιατί οι συγκεντρώσεις τους αυξάνονται. Στο προηγούμενο παράδειγμα οι ταχύτητες συνδέονται με τις εξής σχέσεις:

Νόμος της ταχύτητας

Η ταχύτητα μιας αντίδρασης είναι ανάλογη δυνάμεων κάποιων συγκεντρώσεων των προϊόντων και των αντιδρώντων. Για παράδειγμα στη χημική αντίδραση 
Η ταχύτητα της αντίδρασης, έστω v ισούται με:
Η σταθερά k είναι η σταθερά αναλογίας.
Ο νόμος είναι αρκετά γενικός, περιλαμβάνει την περίπτωση όπου η ταχύτητα πρακτικά δεν εξαρτάται από καμία συγκέντρωση (v=k, a=b=c=0, οπότε η ταχύτητα αντίδρασης είναι σταθερή), αλλά και την περίπτωση όπου η ταχύτητα εξαρτάται από όλα τα αντιδρώντα και προϊόντα, ή από μερικά από αυτά.
Αγγελική Λαΐου

Βιογραφία

Γεννήθηκε το 1941 στην Αθήνα. Σπούδασε στη Φιλοσοφική Σχολή του Πανεπιστημίου Αθηνών και κατόπιν συνέχισε τις σπουδές της στις ΗΠΑ. Το 1966 αναγορεύτηκε διδάκτορας του Πανεπιστημίου Χάρβαρντ.
Διετέλεσε καθηγήτρια των Πανεπιστημίων Ρούτγκερς, Πρίνστον, Σορβόννης, Κολλέγιο της Γαλλίας (College de France), καθώς και καθηγήτρια ιστορίας του Πανεπιστημίου Χάρβαρντ και διευθύντρια του Κέντρου Βυζαντινών Ερευνών (Dumbarton Oaks) του ίδιου Πανεπιστημίου. Ήταν μέλος της Ακαδημίας Μεσαιωνικής Ιστορίας της Αμερικής (Medieval Academy of America), της Αμερικανικής Ακαδημίας Τεχνών και Επιστημών (American Academy of Arts and Sciences), της Ευρωπαϊκής Ακαδημίας (Academia Europaea) και αντεπιστέλλον μέλος της Ακαδημίας Επιγραφών και Γραμμάτων (Académie des Inscriptions et Belles Lettres).
Το 1998 εξελέγη τακτικό μέλος της Ακαδημίας Αθηνών. Την περίοδο 2000-2002 διετέλεσε βουλευτής Επικρατείας με το ψηφοδέλτιο του ΠΑΣΟΚ και κατόπιν αναπληρωτής υπουργός Εξωτερικών στην Κυβέρνηση Σημίτη. Τιμήθηκε με τον Ταξιάρχη του Τάγματος της Τιμής. Άφησε πλούσιο συγγραφικό έργο.
Προσεβλήθη από καρκίνο και πέθανε στις 11 Δεκεμβρίου του 2008, σε ηλικία 67 ετών, στη Βοστώνη.
Σωτήριος Αντωνίου

Ο Σωτήριος Αντωνίου υπήρξε Έλληνας εθνικός ευεργέτης. Δώρισε στην Ελλάδα γενναίο ποσό για την ανέγερση νοσοκομείου και για την διατήρηση σχολείων.
Τζακ Γουίλσιρ

Σε συλλόγους

Από το 2008 έως το 2018 ήταν παίκτης της Άρσεναλ και έπαιξε ως δανεικός στην Μπόλτον και στην Μπόρνμουθ. Με την Άρσεναλ κατέκτησε δύο Κύπελλα Αγγλίας (2014 και 2015) και ένα Κομιούνιτι Σιλντ (2014). Επίσης, τη σεζόν 2010-2011 ανακηρύχθηκε καλύτερος νέος παίκτης της Πρέμιερ Λιγκ και επελέγη στην καλύτερη ενδεκάδα.

Στην εθνική ομάδα

Στην Εθνική Αγγλίας παίζει από το 2010 και έχει συμμετάσχει στο Μουντιάλ του 2014 και στο Euro του 2016. Πέτυχε τα δύο πρώτα του γκολ το 2015 στον αγώνα με τη Σλοβενία για τα προκριματικά του Euro του 2016.
Τουγκάι Μπέι

Βιογραφία

Ο Τογκάι καταγόταν από τους Αργκίν, μια από τις ευγενείς Κριμαϊκές οικογένειες, και το πλήρες όνομά του ήταν Αργκίν Ντογκάν Τογκάι Μπέι (Αρχίν Ντοχάν Τοχάι μπέι). Ο "Μπέης" είναι στην πραγματικότητα ένας τίτλος που έλαβε όταν έγινε αρχηγός στο σαντζάκι του Ορ Καπί (το σημερινό Περεκόπ), μια σημαντική θέση στο Χανάτο της Κριμαίας, επειδή ο Ισθμός του Περεκόπ ήταν περιοχή ζωτικής σημασίας για την άμυνα του χανάτου.
Ο Τουχάι Μπέι έγινε ο μπέης του Ορ Καπί (Ορ Μπέη) κάποια στιγμή ανάμεσα στο 1642 και 1644. Η θέση του Μπέη του Ορ Καπί ήταν σημαντική στο Χανάτο της Κριμαίας, καθώς ήταν υπεύθυνος για το οχυρό του Ορ Καπί, την πύλη στην χερσόνησο. Από το 1644 είχε αρκετή εξουσία για τον Χαν της Κριμαίας, για να του αναθέσει την αρχηγία της μεγάλης εκστρατείας των Τατάρων κατά της Πολωνίας. Ωστόσο, η θέση του στρατού του Τουχάι Μπέι είχε γίνει γνωστή στον πολωνικό στρατό με αρχηγό τον Στανισλάβ Κονιετσπόλσκι πριν φτάσει στις πυκνοκατοικημένες περιοχές της Ουκρανίας, και έχασε στην Πρώτη Μάχη του Οχματίβ. 
Το 1648 έστειλε ένα στρατό (περίπου 6.000 με 20.000 άνδρες) για να βοηθήσει τον Μποχντάν Χμελνίτσκι στην Εξέγερση των Κοζάκων ενάντια στην Πολωνική-Λιθουανική Κοινοπολιτεία. Εκεί πήρε μέρος σε πολλές σημαντικές μάχες και σκοτώθηκε κατά την διάρκεια της μάχης του Μπερεστέτσκο.
Επίσης, ήταν ένας από τους κυριότερους χαρακτήρες του Πολωνικού μυθιστορήματος και ταινίας Δια Πυρός και Σιδήρου. Στην ταινία, τον ρόλο του Τουγκάι Μπέη ανέλαβε ο Ντάνιελ Ολμπρύτσκι.
Γιορτινή φορεσιά Μεταξάδων

Ως γιορτινή φορεσιά των Μεταξάδων αναφέρεται η γυναικεία ενδυμασία που φοριόταν τα παλιότερα χρόνια από τον γυναικείο πληθυσμό των Μεταξάδων του Έβρου κατά τις επίσημες περιστάσεις.

Περιγραφή

Η φορεσιά έχει απλό σχήμα και διαθέτει έντονα χρώματα που της δίνουν μια ανάγλυφη μορφή. Αποτελείται από το πουκάμισο, το φουστάνι, τη ποδιά, τη ζώνη και τον κεφαλόδεσμο.
Το πουκάμισο είναι βαμβακερό υφαντό πουκάμισο που φτάνει μέχρι τη μέση της κνήμης. Το χρώμα του πουκάμισου ποικίλει με το λευκό, το καρό, το κόκκινο και το μουσταρδί να αποτελούν τις κυρίαρχες αποχρώσεις. Το φουστάνι είναι αμάνικο, κατασκευάζεται από υφαντό με ρίγες και διαθέτει κάθετα ανοίγματα που περιβάλλονται με κέντημα (κορφουλήθρες) όπως και πολύχρωμα κεντήματα στο στήθος. Η ποδιά είναι κατασκευασμένη από βαμβακερό ύφασμα με σκουρόχρωμες δαντέλες και δένεται στη μέση ενώ στα πόδια φοριούνται μακριές κάλτσες που είναι πλεγμένες με νήματα διάφορων χρωμάτων. Χαρακτηριστικό εξάρτημα είναι η ζώνη, γνωστή και ως μπακιροζούναρο, η οποία ανήκει στα είδη ζώνης που χρησιμοποιούνταν αποκλειστικά στον γεωγραφικό χώρο της Θράκης. Για το στολισμό του κεφαλιού χρησιμοποιούνται δύο μαντήλια από βαμβάκι πλαισιωμένα από κρόσσια και ανθικό διάκοσμο. Ανάλογα με την οικονομική κατάσταση της κάθε οικογένειας, τοποθετούνταν στο λαιμό κοσμήματα.